
Republika Hrvatska
Općinski sud u Rijeci
Žrtava fašizma 7, 51000 Rijeka
Prekršajni odjel
	
	




Poslovni broj: Pp-2220/2023-8 





U  I M E   R E P U B L I K E   H R V A T S K E 

P R E S U D A 


	Općinski sud u Rijeci, Prekršajni odjel, po sutkinji Josipi Jambrešić-Mattel, na prijedlog  više  sudske savjetnice-specijaliste Moire Gulja i uz sudjelovanje zapisničara Marije Padavić, u prekršajnom postupku protiv okrivljenika Vorena Oreškovića, zbog djela prekršaja iz članka 54. stavka 3. za učinjenu radnju iz članka 54. stavka 1. točke 1. Zakona o suzbijanju zlouporabe droga (NN broj: 107/01, 87/02, 163/03, 141/04, 40/07, 149/09, 84/11, 80/13 i 39/19), u svezi članka 92. Zakona o uvođenju Eura kao službene  valute u Republici Hrvatskoj ( NN broj 57/22 i 88/22) pokrenutog optužnim prijedlogom MUP, PU PG Rijeka, I policijske postaje Rijeka, Klasa: 211-07/23-5/16365, Ur.broj: 511-09-23-23-1, podnesenim dana 21.lipnja 2023., nakon glavne i javne rasprave održane dana 23. travnja 2026., u  odsutnosti okrivljenika Vorena Oreškovića i u nazočnosti predstavnika ovlaštenog tužitelja,  temeljem članka 183. Prekršajnog zakona, dana 27. travnja 2026., javno je objavio i   

p r e s u d i o   j e

	okrivljenik Voren Orešković, sin Dražena, r.04. srpnja 1991.g. u Rijeci, s prebivalištem u Rijeci, Drežnička 18, OIB: 38201069338, prekršajno nekažnjavan,  ostali  podaci  neutvrđeni 


k r i v    j e 
			
	što je,  
	protivno odredbi članka 3. stavka 1. Zakona o suzbijanju zlouporabe droga, zatečen u posjedovanju psihoaktivne tvari te tvari koje se mogu uporabiti za izradu droge i nove psihoaktivne tvari, dana 06. lipnja 2023. u 00,40 sati, u Rijeci, ul. Istarska kbr. 59, upravljao vozilom marke “Opel Astra”, reg. oznake RI-6023-J te je  po policijskim službenicima JSIP Rijeka zaustavljen kojom prilikom je dobrovoljno izručio iz pretinca vozačevih vrata PVC vrećicu u kojoj se nalazi praškasta bijela materija koja svojim opisom i karakteristikama odgovara drogi amfetamin tzv. “speed”, za koju je preciznom digitalnom vagom utvrđena ukupna količina od 16 grama, dok je preliminarnim ispitivanjem navedene materije utvrđeno da se radi o drogi amfetamin “speed”,

dakle, što je posjedovao drogu koja se prema Popisu droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga ("Narodne novine" broj 19/23. nalazi u Dijelu II., na Popisu psihotropnih tvari i biljaka Odjeljak 1.,  pod nazivom amfetamini,

	čime je počinio prekršaj iz članka 54. stavka 3. za učinjenu radnju iz članka 54. stavka 1. točke 1. Zakona o suzbijanju zlouporabe droga,  

	pa se temeljem citirane zakonske odredbe, okrivljeniku Vorenu Oreškoviću


izriče 
novčana kazna u iznosu od 663,61 eura
 (slovima: šesto šezdeset i tri eura i šezdeset i jedan cent)

	Temeljem članka 40. Prekršajnog zakona okrivljeniku se uračunava  vrijeme  uhićenja po  Prvoj policijskoj postaji Rijeka od  dana 06.  lipnja 2023.  godine u 02,00  sati  do 06.06.2023. u 12,35  sati kada je pušten na  slobodu, u izrečenu   novčanu kaznu računajući vrijeme  uhićenja kao  jedan dan zatvora, odnosno 39,82  eura (slovima:  trideset i  devet   eura i  osamdeset i  dva  centa), tako da  okrivljenik ima za platiti 623,79  eura (slovima: šesto dvadeset i tri eura i  sedamdeset i devet centi).

	Temeljem članka 33. stavka 11. Prekršajnog zakona, okrivljenik je dužan novčanu kaznu platiti u roku od 30 (trideset) dana, po pravomoćnosti ove presude.
	Ako novčana kazna ne  bude  u  cijelosti ili djelomično plaćena u određenom  roku naplatiti će se prisilno.
Na temelju čl. 152. st. 3. i čl. 183.  st. 2. Prekršajnog zakona okrivljenik se upozorava da će se  smatrati da je  novčana kazna u cijelosti uplaćena ako u  roku  koji je određen ovom odlukom uplati 2/3 izrečene novčane kazne, a što iznosi  415,86 eura (slovima: četiristo petnaest eura i osamdeset i šest centi).
	
	Temeljem članka 76.a PZ-a i članka 64. stavka 1. Zakona o suzbijanju zlouporabe droga, okrivljeniku se oduzima predmet prekršaja, i to: jedna (1) pvc vrećica sa sadržajem droge speed "metamfetamin" u količini od 16 grama prema   potvrdi o privremenom  oduzimanju predmeta  ser. broja: 01514311 od 06. lipnja 2023. koju će po pravomoćnosti ove presude uništiti nadležno tijelo.   

	Temeljem članka 139. stavak 3. u svezi članka 138. stavak 3. PZ-a, okrivljenik je dužan nadoknaditi trošak prekršajnog postupka u paušalnom iznosu od 30,00 eura (slovima:  trideset eura i nula centi) , u roku od 30 /trideset/ dana po pravomoćnosti ove presude.  

Obrazloženje

1. MUP, PU PG,  I policijska postaja Rijeka, podnijela je pod brojem: Klasa: 211-07/23-5/16365, Ur.broj: 511-09-23-23-1, podnesenim dana 21.lipnja  2023., optužni prijedlog protiv okrivljenika Vorena Oreškovića, zbog djela prekršaja činjenično opisanog i pravno označenog  u izreci ove presude. 
1. Ovaj  sud je okrivljeniku dao mogućnost iznošenja obrane. Međutim poziv je okrivljeniku uredno uručen, a isti nije pristupio na glavnu raspravu niti je ispričao svoj izostanak.
1. Obzirom okrivljenik nije pristupio na  glavnu raspravu zakazanu za 23. travnja 2026., niti je ispričao  svoj izostanak,  ispunjeni su zakonski uvjeti za provođenje glavne rasprave pa je sud u odsutnosti okrivljenika i ovlaštenog tužitelja  održao  glavnu raspravu, te  proveo  dokazni postupak.
1. U  dokaznom postupku izvršen je uvid i pročitana dokumentacija koja prileži spisu i to: potvrda o privremenom oduzimanju predmeta ser. broja  01514311 (list spisa 4), zapisnik o ispitivanju osumnjičenika Vorena Oreškovića (list spisa 5), zapisnik o privremenom oduzimanju predmeta (list spisa 7-8), izvješće o postupanju koje sadržajno predstavlja službenu bilješku o neposrednom opažanju ovlaštene službene osobe (list spisa 9), službena zabilješka o preliminarnom ispitivanju materije nalik na drogu (list spisa 10), izvješće o uhićenju (list spisa 11-12), obavijest temeljem članka 109a PZ-a  ser. broja 00503037 (list spisa 13). Nadalje, izvršen je uvid u  podatke Ministarstva pravosuđa i uprave, Odjela za prekršajnu evidenciju za okrivljenika Vorena Oreškovića iz koje je razvidno da okrivljenik nije pravomoćno osuđivan, niti kažnjavan zbog prekršaja iz područja Zakona o suzbijanju zlouporabe droga.
1. Na temelju ovako provedenog postupka, Sud nalazi utvrđenim da je okrivljenik Voren Orešković dana 06. lipnja 2023. u 00,40 sati, u Rijeci, ul. Istarska kbr. 59, upravljao vozilom marke “Opel Astra”, reg. oznake RI-6023-J te je  po policijskim službenicima JSIP Rijeka zaustavljen kojom prilikom je dobrovoljno izručio iz pretinca vozačevih vrata PVC vrećicu u kojoj se nalazi praškasta bijela materija koja svojim opisom i karakteristikama odgovara drogi amfetamin tzv. “speed”, za koju je preciznom digitalnom vagom utvrđena ukupna količina od 16 grama, dok je preliminarnim ispitivanjem navedene materije utvrđeno da se radi o drogi amfetamin “speed”. Na taj način u ponašanju okrivljenika stekla su se  sva obilježja u počinjenju prekršaj u svezi članka 54. stavka 1. točke 1. Zakona o  suzbijanju zlouporabe droga.
1. Naime, iz zapisnika o  ispitivanju osumnjičenika utvrđeno je da je Voren Orešković pred policijskim službenicima izjavio da "uzima to za svoje osobne potrebe te isključivo za sebe". Zapisnik je propisno sastavljen. Iz  izvješća o postupanju koje sadržajno predstavlja neposredno opažanje ovlaštenih službenih osoba utvrđeno je da je okrivljenik dragovoljno izručio iz pretinca vozačevih vrata pvc vrećicu u kojoj se nalazi praškasta bijela materija koja svojim opisom i karakteristikama odgovara opojnoj drogi amfetamin tzv. "speed". Iz službene zabilješke o preliminarnom ispitivanju materije nalik na drogu utvrđeno je da je jedna pvc vrećica sa drogom speed "amfetamin" ukupne količine 16 grama vagana na preciznoj digitalnoj vagi te je provedeno preliminarno ispitivanje uzorka testom MMC International Amfetamin Test te je rezultat provedenog ispitivanja ukazao na postojanje osnove sumnje da je navedena tvar droga speed "amfetamin". Iz izvješća o uhićenju utvrđeno je da je okrivljenik inkriminiranog dana uhićen u 02,00 sati te pušten na slobodu istoga dana u 12,35 sati. Iz obavijesti izdane temeljem članka 19a. Prekršajnog zakona utvrđeno je da je okrivljenik primio predmetnu obavijest te primitak vlastoručno potpisao. 
1. Prilikom odmjeravanja vrste i visine kazne okrivljeniku za počinjeni prekršaj Sud je cijenio sve okolnosti iz članka 36. Prekršajnog zakona. Okrivljeniku je olakotnim cijenjeno  prekršajno neosuđivanje,  dok otegotnih okolnosti na strani okrivljenika sud nije našao, kao niti naročito olakotnih, zbog čega je okrivljeniku izrečena novčana kazna u zakonskom minimumu propisanom za navedeno djelo prekršaja za koje je zakonom zapriječena novčana kazna u iznosu od 5.000,00 do 20.000,00 kuna ili alternativno kazna zatvora u trajanju do 90 dana. Odredbom članka 92. Zakona o  uvođenju eura kao službene  valute u Republici Hrvatskoj propisano je da: "Tijelo javne vlasti  koje  svojim  aktom izriče  novčanu kaznu ili nameće drugu  novčanu obvezu  ili  donosi akt kojim  usvaja ili odbija  novčani zahtjev koji je u postupku istaknut u kuni, po  službenoj  dužnosti će prilikom donošenja akta sve  novčane  iskaze  vrijednosti u  aktu iskazati u euru, preračunavši ih iz kune uz primjenu  fiksnog tečaja konverzije i sukladno pravilima za preračunavanje i zaokruživanje iz ovoga Zakona".
6. Sukladno odredbi članka 152. stavka 3. PZ-a, a u svezi članka 43. Zakona o izmjenama i dopunama PZ-a (NN 39/13), novčana kazna smatrat će se u cijelosti plaćenom ako okrivljenik plati dvije trećine izrečene novčane kazne, na način i  u roku određenom ovom odlukom.
1. Od  okrivljenika su na temelju članka 76.a PZ-a oduzeti predmeti koji su uporabljeni za počinjenje prekršaja, jer je u   članku 64. stavka 1. Zakona o suzbijanju zlouporabe droga, propisano obvezno oduzimanje  droge, a isto će  po pravomoćnosti ove  odluke  uništiti nadležno  tijelo. 
1. Sud  je okrivljenika obvezao na plaćanje  paušalnog  troška  prekršajnog postupka u iznosu navedenom u izreci, koji iznos je primjeren kako složenosti i dužini trajanja postupka, tako i pretpostavljenom imovnom stanju okrivljenika.  

U Rijeci, 27. travnja 2026.   
		  
	Zapisničar:

	
	Sutkinja:

	Marija Padavić, v.r.
	
	Josipa Jambrešić –Mattel, v.r.




Uputa o pravnom lijeku: 
 	
Protiv ove presude  nezadovoljne stranke imaju pravo žalbe nadležnom Sudu u  roku od 8 dana od dana primitka  presude. Žalba se podnosi putem ovog Suda u dva istovjetna primjerka i ne podliježe naplati pristojbe. Ako se žalba podnosi samo zbog izrečene prekršajnopravne sankcije, oduzete imovinske koristi ili određenih troškova, podnositelj treba priložiti dokaze o činjenicama na kojima temelji žalbu.



Presuda se dostavlja: 
Okrivljeniku, tužitelju,  pismohrana, ovdje  

